**Ministru kabineta rīkojuma projekta**

**“Grozījumi Ministru kabineta 2020. gada 6. novembra rīkojumā Nr.655 “Par ārkārtējās situācijas izsludināšanu”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) |  Ministru kabineta rīkojuma projekta “Grozījumi Ministru kabineta 2020. gada 6.novembra rīkojumā Nr.655 “Par ārkārtējās situācijas izsludināšanu”” (turpmāk – projekts) mērķis ir precizēt epidemioloģiskās drošības prasības Covid-19 izplatības ierobežošanai un pagarināt laika periodu to prasību ievērošanai, kam laika periods bija noteikts līdz 25.janvārim. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Projekts izstrādāts pamatojoties uz Civilās aizsardzības un katastrofas pārvaldīšanas likuma [4. panta](https://likumi.lv/ta/id/313191#p4) pirmās daļas 1. punkta "e" apakšpunktu, likuma "[Par ārkārtējo situāciju un izņēmuma stāvokli](https://likumi.lv/ta/id/255713-par-arkartejo-situaciju-un-iznemuma-stavokli)" [4. pantu](https://likumi.lv/ta/id/255713-par-arkartejo-situaciju-un-iznemuma-stavokli#p4), [5. panta](https://likumi.lv/ta/id/255713-par-arkartejo-situaciju-un-iznemuma-stavokli#p5) pirmo daļu un [6. panta](https://likumi.lv/ta/id/255713-par-arkartejo-situaciju-un-iznemuma-stavokli#p6) pirmās daļas 1. punktu un otro daļu, [7.](https://likumi.lv/ta/id/255713-par-arkartejo-situaciju-un-iznemuma-stavokli#p7) panta 1. punktu un [8.](https://likumi.lv/ta/id/255713-par-arkartejo-situaciju-un-iznemuma-stavokli#p8) pantu, [Epidemioloģiskās drošības likuma](https://likumi.lv/ta/id/52951-epidemiologiskas-drosibas-likums) [3.](https://likumi.lv/ta/id/52951-epidemiologiskas-drosibas-likums#p3) panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1) Ministru kabineta 2021. gada 5. janvāra sēdē ir atbalstīti grozījumi Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai" (turpmāk – Noteikumi Nr. 360), tos papildinot ar 29.1 punktu. Šāds papildinājums tika veikts, lai nodrošinātu, ka personālatlases, dažādu sertifikātu, licenču, apliecinājumu, apliecību un citu tamlīdzīgu dokumentu izsniegšanai, termiņa pagarināšanai vai atjaunošanai nepieciešamie pārbaudījumi vai eksāmeni, ko nav iespējams rīkot attālināti, tomēr tiek organizēti, bet tie tiek nodalīti no pieaugušo formālā un neformālā izglītības procesa.  Tāpat norādāms, ka iepriekš minētajai normai nebūtu jābūt piemērojamai ārkārtējās situācijas laikā, tāpat kā tas paredzēts attiecībā uz Noteikumu Nr. 360 29. punktu. Taču jāvērš uzmanību, ka pastāv atšķirīgas un normas mērķim neatbilstošas interpretācijas risks, ja tā tiks piemērota gramatiski. Proti, pastāv iespēja, ka iepriekš norādītās darbības, kuras nav iespējams veikt attālināti, tomēr tiek veiktas klātienē, ievērojot Noteikumu Nr. 360 29. punktā noteiktās organizatoriskās prasības un minēto noteikumu 4. punktā noteiktos pamatprincipus (informēšana, distancēšanās, higiēna, personas veselības stāvokļa uzraudzība) un no tiem izrietošās prasības.  Lai izvairītos no šādiem gadījumiem, kad Noteikumu Nr. 360 29.1 punkts tomēr tiek piemērots ārkārtējās situācijas laikā, un tādējādi nodrošinātu, ka nerodas inficēšanās risks iesaistītajām personām, ir nepieciešams Ministru kabineta 2020. gada 6. novembra rīkojuma Nr. 655 "Par ārkārtējās situācijas izsludināšanu" 3. punktā ietvert skaidru norādi arī uz Noteikumu Nr. 360 29.1 punktu. 2) 2.nedēļā Covid-19 saslimšanas gadījumu pieauguma intensitāte samazinājusies par 13%, salīdzinot ar 1.nedēļu.1.nedēļā Covid-19 saslimšanas gadījumu pieauguma intensitāte bija palielinājusies par 14,7%, salīdzinot ar 53.nedēļu, bet 53.nedēļā tā bija palielinājusies par 13,2%, salīdzinot ar 52.nedēļu. Kopējais Covid-19 gadījumu skaits 1.nedēļā bija visaugstākais un sasniedza 7071 gadījumu nedēļā, bet 2.nedēļā gadījumu skaits sasniedza 6096 gadījumus nedēļā, kas ir gada pēdējās nedēļas līmenī, tādējādi situācija vēl ir nestabila un kritiska. 2.nedēļā Covid-19 pozitīvo testu īpatsvars ir samazinājies no 9,3% līdz 8,5%. Tādējādi uz 18.01. pēdējo 7 dienu laikā vidēji dienā ir apstiprināti 858 jauni Covid-19 saslimšanas gadījumi (uz 06.01.2021. vidēji tika konstatēti 881 Covid-19 inficēšanās gadījumi dienā).  Lai arī stacionēto pacientu skaits iepriekšējo 7 dienu laikā ir samazinājies par 17,8%, vidēji dienā stacionēti 108 Covid-19 pacienti (uz 06.01.2021. - 120), sasniedzot 1682 stacionētus Covid-19 pacientus 19.01.2021. Tādējādi turpinot pieaugt saslimstības rādītājiem un stacionēto pacientu skaitam, pastāv risks, ka 01.03.2021. stacionārā atradīsies ap 1806 Covid-19 pacienti.Neskatoties uz ieviestajiem papildus ierobežojumiem, saskaņā ar Slimību profilakses un kontroles centra (turpmāk – SPKC) sniegto informāciju, secināms, ka Covid-19 infekcija turpina izplatīties un Latvijā, neskatoties uz dažu pēdējo dienu uzlabojumu, turpinās kritiska situācija. 14 dienu kumulatīvā saslimstība uz 100 000 iedzīvotājiem Latvijā šobrīd ir 689,5, kas salīdzinot ar Eiropas Savienības vidējo rādītāju 425 ir ievērojami augstāka. Tāpat Latvijā 14 dienu kumulatīvā mirstība uz 1 000 000 iedzīvotāju ir 152, kas arī pārsniedz Eiropas Savienības vidējo rādītāju, kas šobrīd ir 97,2.  Ņemot vērā minēto ir jāturpina noteiktie piesardzības un drošības pasākumi patreizējā apjomā, lai panāktu stabilu situācijas uzlabošanos un novērstu risku atkārtotam saslimstības pieaugumam. Tādējādi projekts paredz, ka lai ierobežotu tālāku Covid-19 infekcijas izplatīšanos, nepieciešams turpināt ievērot jau noteiktos ierobežojumus, pagarinot to ievērošanas laika periodu no š.g. 26.janvāra līdz ārkārtējās situācijas beigām š.g. 7.februārim. 3) Papildus minētajam projekts paredz, ka vispārējās izglītības programmas apguve no 1. līdz 4. klasei no 25.janvāra notiek attālināti.4) Covid-19 infekcijas izplatības pārvaldības likumā ir noregulēti jautājumi, kas saistīti ar tiesvedības procesu norisi Covid-19 infekcijas izplatības laikā. Ņemot vērā, ka arī MK rīkojumā ir ietvertas šādas normas, un, lai novērstu MK rīkojuma regulējuma dublēšanos ar Covid-19 infekcijas izplatības pārvaldības likumu, ir nepieciešams precizēt MK rīkojumu, atsevišķas normas no tā svītrojot.  Projekts paredz svītrot MK rīkojuma 5.19.2. apakšpunktu, jo tas dublē arCovid-19 infekcijas izplatības pārvaldības likuma 10.1panta pirmo daļu.  Projekts paredz svītrot MK rīkojuma 5.19.4. apakšpunktu, jo tas dublē Covid-19 infekcijas izplatības pārvaldības likuma 12.panta pirmo daļu.  Projekts paredz svītrot MK rīkojuma 5.19.5. apakšpunktu, jo tas dublē Covid-19 infekcijas izplatības pārvaldības likuma 12.panta pirmo prim daļu.  Projekts paredz svītrot MK rīkojuma 5.19.6. apakšpunktu, jo tas dublē Covid-19 infekcijas izplatības pārvaldības likuma 10.panta pirmo daļu.  Projekts paredz svītrot MK rīkojuma 5.19.7. apakšpunktu, jo tas dublē Covid-19 infekcijas izplatības pārvaldības likuma 10.panta otro daļu.Vienlaikus ir nepieciešams noteikt, ka profesionālajā izglītībā izglītojamiem, kam 2021. gada pirmajā pusgadā jānoslēdz izglītības ieguve, ir iespēja veikt individuālu praktisku prasmju apguvi, kuru nekā citādi nav iespējams īstenot (ko iespējams veikt tikai noteiktos apstākļos darbnīcā vai tam atbalsoši piemērotā prakses vietā). Tas būtu iespējams tikai tādos gadījumos, kur prasmju apguvē ir iespējams ievērot savstarpēju divu metru distanci. Šādas iespējas ir, piemēram, apgūstot profesionālo izglītību būvniecībā, mašīnbūvē, metālapstrādē, kokrūpniecībā, enerģētikā, tekstilizstrādājumu izgatavošanā, poligrāfijā, lietišķajā mākslā un dizainā un lauksaimniecībā.Neveicot ilgstoši šādu praktisku apguvi, pastāv pamatots risks, ka izglītojamais nevarēs nokārtot attiecīgos noslēguma praktiskos pārbaudījumus, noslēgt izglītības ieguvi un iegūt profesionālo kvalifikāciju.Rīkojumu nepieciešams arī papildināt ar regulējumu starptautiskas testēšanas institūcijas pārbaudījuma svešvalodā norises reglamentāciju, nosakot tā īstenošanas nosacījumus - vienlaikus klātienē vienā telpā kārtojot šo pārbaudījumu atrodas ne vairāk kā 5 personas, tiek lietoti mutes un deguna aizsegi un tiek ievērota divu metru distance. Jāatzīmē, ka šāda pārbaudījuma rezultāts nepieciešams, lai turpinātu iegūt izglītību ārvalstīs, ka arī tas tiek attiecināts un ir derīgu vērtējums kontekstā ar mūsu valsts pārbaudījumu regulējumu (atbilstoši Vispārējas izglītības likuma un attiecīga Ministru kabineta noteikumu regulējumam par starptautiskas testēšanas institūcijas pārbaudījumu svešvalodā atbilstību centralizētā eksāmena vērtējumam). Šādās norisēs runa ir par nelielu izglītojamo skaitu. Ievērojot esošo situāciju - klātienes pārbaudījuma gadījumā ne vairāk par pieciem izglītojamiem vienā telpā. Pie tam, tie ir tie paši izglītojamie, kuri plāno noslēgt mācības šajā semestrī. Pārbaudījuma laikā tikts ievēroti jau visi tieši noteiktie piesardzības pasākumi atbilstoši epidemioloģiskai situācijai, ārējiem normatīvajiem aktiem un izglītības iestādes iekšējai darba kārtībai (tai skaitā, sejas un deguna aizsegi, telpu pastiprināta vēdināšana, fiziska distancēšanās, higiēnas prasību īstenošana un strikta plūsmas organizācija, pārbaudījumu kārtotāju klātbūtne pēc mazās vienībās). |
| 3. | Projekta izstrādē iesaistītās institūcijas un publiskas personas, kapitālsabiedrības | Veselības ministrija, Izglītības un zinātnes ministrija, Slimību profilakses un kontroles centrs, Krīzes vadības koordinācijas grupa Covid-19 izplatības ierobežošanai. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz visu sabiedrību kopumā, ieceļotājiem, uz visiem subjektiem (fiziskām un juridiskām personām), kuriem ir saistoša epidemioloģiskās drošības prasību ievērošana. |
| 2. | Tiesiskā regulējuma ietekme uz tautsaimniecību un administratīvo slogu |  Tiesiskajam regulējumam būs ietekme uz tautsaimniecību, tomēr esošajā situācijā prioritāra ir sabiedrības veselība. Panākot Covid-19 izplatības ierobežošanu, tiks novērsts risks sabiedrības veselībai, kā arī risks tautsaimniecībai, kas saistīts ar darba nespēju, zaudētajiem dzīves gadiem un slogu veselības sektoram. |
| 3. | Administratīvo izmaksu monetārs novērtējums | Administratīvās izmaksas (naudas izteiksmē) gada laikā mērķgrupai, ko veido fiziskas personas, nepārsniedz 200 eiro, bet mērķgrupai, kuru veido juridiskas personas, – 2000 eiro. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Tajos jautājumos, ko neregulē šis rīkojums, darbojas 2020.gada 9.jūnija MK noteikumos Nr.360. “Epidemioloģiskās drošības prasības Covid-19 izplatības ierobežošanai” ietvertās normas |
| 2. | Atbildīgā institūcija | Veselības ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc Projekta izstrādes paredzēts to ievietot Veselības ministrijas un Slimību profilakses un kontroles centra mājas lapās, kā arī elektroniski izplatīt iesaistītajām organizācijām un institūcijām. |
| 2. | Sabiedrības līdzdalība projekta izstrādē | Tā kā Projekts tiek virzīts steidzamības kārtā, sabiedrības iesaiste Projekta izstrādē netika organizēta. |
| 3. | Sabiedrības līdzdalības rezultāti | Nav |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts un pašvaldību iestādes, ārstniecības, izglītības, sociālās aprūpes iestādes. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts tiks īstenots esošu institūciju un cilvēkresursu ietvaros. Projektā paredzētie pasākumi tiks nodrošināti piešķirto valsts budžeta līdzekļu ietvaros. Saistībā ar Projekta izpildi nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Veselības ministrs D. Pavļuts

Vīza: valsts sekretārs D. Mūrmane-Umbraško